Document ID: 32007D0583

ODLOČBA KOMISIJE
z dne 21. junija 2007
o državni pomoči C 17/2006 (ex N 3/2006) - pomoč za usposabljanje podjetju Autoeuropa - Automóveis Lda, Portugalska
(notificirano pod dokumentarno številko C(2007) 3130)
(Besedilo v portugalskem jeziku je edino verodostojno)
(Besedilo velja za EGP)
(2007/583/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti in zlasti prvega pododstavka člena 88(2) Pogodbe,
ob upoštevanju Sporazuma o Evropskem gospodarskem prostoru in zlasti člena 62(1)(a) Sporazuma,
ob pozivu zainteresiranim strankam, da predložijo svoje pripombe v skladu s temi določbami (1), in ob upoštevanju njihovih pripomb,
ob upoštevanju naslednjega:
I. POSTOPEK
(1)
Portugalska je z dopisom z dne 27. decembra 2005 (ki ga je Komisija prejela 4. januarja 2006) Komisiji priglasila svojo namero, da podjetju Autoeuropa - Automóveis Lda („Autoeuropa“) dodeli pomoč v višini 3 552 423 EUR za projekt usposabljanja, ki ga je želelo izvesti podjetje. Komisija je z dopisom z dne 31. januarja 2006 zahtevala dodatne informacije, ki jih je Portugalska posredovala z dopisom z dne 9. marca 2006 (ki ga je Komisija prejela 23. marca 2006).
(2)
Z dopisom z dne 16. maja 2006 je Komisija obvestila Portugalsko, da se je v zvezi s pomočjo odločila sprožiti postopek iz člena 88(2) Pogodbe ES. V skladu s tem postopkom so portugalski organi v dopisu z dne 31. avgusta 2006 predstavili svoje pripombe.
(3)
Odločitev Komisije, da sproži postopek, je bila objavljena v Uradnem listu Evropske unije (2). Komisija je zainteresirane stranke pozvala, naj predložijo svoje pripombe.
(4)
Komisija je prejela pripombe zainteresiranih strank. Posredovala jih je Portugalski, ki je imela možnost nanje odgovoriti. Portugalska je svoje pripombe sporočila v dopisu z dne 13. novembra 2006. Komisija je z dopisom z dne 2. februarja 2007 od Portugalske zahtevala dodatne informacije.
II. UMIK PRIGLASITVE
(5)
Z dopisom z dne 4. maja 2007 je Portugalska obvestila Komisijo, da je Autoeuropa spremenila projekt usposabljanja, zato se priglašena pomoč ne bo izvajala in je priglasitev brezpredmetna.
(6)
Komisija ugotavlja, da lahko v skladu s členom 8 Uredbe Sveta (ES) št. 659/1999 (3) zadevna država članica pravočasno umakne priglasitev, preden Komisija sprejme odločbo o pomoči. Člen 8(2) določa, da mora v primerih, ko je Komisija sprožila formalni postopek preiskave, Komisija postopek zaključiti.
(7)
Ker je Portugalska umaknila svojo priglasitev, se je Komisija odločila, da zaključi formalni postopek preiskave na podlagi člena 88(2) Pogodbe ES v zvezi z zadevno pomočjo -
SPREJELA NASLEDNJO ODLOČBO:
Člen 1
V skladu s členom 88(2) Pogodbe ES in ob upoštevanju, da je Portugalska umaknila svojo priglasitev, Komisija zaključi formalni postopek preiskave v zvezi s pomočjo, ki jo je Portugalska nameravala dodeliti podjetju Autoeuropa - Automóveis Lda.
Člen 2
Ta odločba je naslovljena na Portugalsko republiko.
V Bruslju, 21. junija 2007

Labels: 19
18
9
4